Пиер дьо Ронсар
Писмо, във любовта…

Превод от френски: Пенчо Симов, 1978

chitanka.info

Писмо, във любовта довереник бъди ми,

за буйната ми страст безмълвно говори,

към дамата ми ти литни — преди зори

да знае как горя във мъки несравними:

денят за мен е нощ, а пък летата — зими…

Вестителю, иди, в лицето й се взри,

дали ще затъжи за мен, или дори

и теб с безгрижен взор ще гледа — разкажи ми.

Приказвай вместо мен: със нея щом съм сам,

замлъквам всеки път, изпадам в смут голям

и само моят вид единствено разкрива,

че аз съм обладан от мъка най-горчива.

Отивай, по-добре е в миг подобен, знам,

мълвяща тишина от реч несполучлива.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.